O čo ide?
Fórum Slovensko je jedinečný formát občianskeho fóra, ktorý spája inovatívne digitálne DEMDIS diskusie so živými stretnutiami 50+ občanov - pestrej miniverejnosti z celého Slovenska.
Zmyslom fóra je rozvíjať nové formy deliberatívnej a digitálnej demokracie, posilňovať vzájomné porozumenie a dôveru medzi účastníkmi a spoločne navrhovať odporúčania na riešenie spoločenských výziev.
Fórum reaguje na tri prekážky, ktoré brzdia kvalitu verejného dialógu na Slovensku – nedôveru voči zapájaniu občanov, nízku znalosť inovatívnych demokratických modelov a úbytok slušného, vecného dialógu.
Jeho úspešnou realizáciou chceme ukázať, že demokracia sa dá nielen udržiavať pri živote, ale aj zlepšovať a približovať ľuďom - cez dialóg, ktorý má zmysel.
Čo chceme Fórom Slovensko dosiahnuť?
1. Priniesť prvé celoslovenské občianske fórum svojho druhu
Fórum Slovensko 2025 spája to najlepšie z dvoch svetov - digitálne diskusie, do ktorých sa zapoja tisíce ľudí, a živé stretnutia 50+ občanov a občaniek z rôznych regiónov a názorových skupín.
Spolu vytvoria obraz toho, čo Slovensko trápi a na čom sa dokáže zhodnúť.
2. Overiť, že dialóg má zmysel
Chceme ukázať, že férová a otvorená diskusia medzi ľuďmi s rozdielnymi názormi vedie k väčšiemu porozumeniu, dôvere a informovanosti.
Našim cieľom je, aby:
- minimálne 70 % účastníkov bolo spokojných s priebehom a výsledkami,
- a aby sa zvýšila vzájomná dôvera medzi diskutujúcimi.
3. Zmapovať, ako Slovensko uvažuje
V spolupráci s prieskumnou agentúrou NMS využijeme našu digitálnu platformu DEMDIS na zistenie, aké postoje, hodnoty a nálady prevládajú v slovenskej spoločnosti pri téme fóra.
4. Vytvoriť výstupy, ktoré posunú Slovensko ďalej
Z fóra vzniknú dva hlavné výstupy:
- Blueprint - sprievodca pre budúce demokratické inovácie: ako proces fungoval, čo sa osvedčilo a čo zlepšiť,
- Súbor odporúčaní verejných politík vytvorený samotnými účastníkmi fóra.
5. Dostať dialóg medzi ľudí
Cez komunikačné kampane, médiá a ambasádorov chceme osloviť viac než 750 000 obyvateľov Slovenska – vysvetliť, prečo má dialóg zmysel, a pozvať ich k účasti.
Aký dopad očakávame?
Fórum Slovensko je prvý pokus vytvoriť celoslovenské občianske fórum, ktoré spája digitálne diskusie, živé deliberácie, výskum verejnej mienky a sieť ambasádorov po krajine.
Takýto formát ešte nikdy a nikde na svete nebol realizovaný - a práve v tom spočíva jeho jedinečnosť, ale aj potenciál šíriť dobré meno Slovenska ako krajiny, ktorá inovuje demokraciu.
Dopad na účastníkov
Účastníci zažijú, že férový dialóg medzi rozdielnymi názormi je možný a zmysluplný. Fórum posilní porozumenie, dôveru a rešpekt - hodnoty, na ktorých stojí zdravá spoločnosť.
Dopad na verejnosť
Fórum ukáže, že občiansky dialóg môže byť súčasťou rozhodovania o veciach, ktoré nás spájajú. Cez médiá a kampane chceme zvýšiť spoločenský dopyt po kultivovanom verejnom dialógu.
Dopad na medzinárodnú scénu
Projekt bude dôkazom, že aj v polarizovanej spoločnosti možno realizovať demokratické inovácie dostupne a efektívne. Slovensko sa tak môže stať inšpiráciou pre Európu.
Aktivita bola spolufinancovaná Európskou úniou v programe Impact Lab Nadácie Pontis.
Spolufinancované Európskou úniou v rámci projektu č 101184844: ImpactAS 2 – Impact Acceleration of Slovak CSOs 2 (ImpactAS II). Vyjadrené názory a stanoviská sú názormi a stanoviskami autora/-ov a nemusia nevyhnutne odrážať názory Európskej únie alebo Európskej výkonnej agentúry pre vzdelávanie a kultúru (EACEA). Európska únia ani Európska výkonná agentúra pre vzdelávanie a kultúru za ne nezodpovedá